भाटला के दलितों ने 20 अगस्त को गांव में ही गुरु रविदास मंदिर में बौद्ध धर्म ग्रहण करने का ऐलान किया है. उन्होंने मिर्चपुर कांड जैसी घटना की संभावना जताते हुए हांसी के एसपी से मुलाकात कर सुरक्षा व्यवस्था की मांग की है. भाटला दलित संघर्ष समिति के प्रधान बलवान सिंह ने बताया कि उनके गांव में पिछले एक साल से गांव के दलितों का स्वर्ण समाज के लोगों ने सामाजिक बहिष्कार किया हुआ है. उन्होंने कहा कि सामाजिक बहिष्कार के लिए ही गांव के ही एक समुदाय कुछ लोगों की गठित भाईचारा कमेटी जिम्मेदार है. समिति ने आरोप लगाया कि पुलिस उनका बहिष्कार करने वाले लोगों से मिली हुई है. उन पर कार्रवाई करने की बजाय पीड़ितों पर केस दर्ज कर रही है. गांव के ही दलित राजकुमार भाटला ने बताया कि पिछले एक साल से जारी सामाजिक बहिष्कार के कारण उन लोगों को बहुत परेशानी हो रही है.